|  |  |
| --- | --- |
|  | **Elektroninio dokumento nuorašas** |
|  | |
| **KAUNO MIESTO SAVIVALDYBĖS TARYBA** | |
| **SPRENDIMAS** | |
| **DĖL 2016 M. KAUNO MIESTO SAVIVALDYBĖS LĖŠOMIS FINANSUOJAMŲ VIEŠŲJŲ PASLAUGŲ SRIČIŲ IR PRIORITETŲ PATVIRTINIMO** | |
| 2015 m. gruodžio 29 d. Nr. T-724 | |
| Kaunas | |

Atsižvelgdama į Kauno miesto savivaldybės 2015–2017 metų strateginį veiklos planą, patvirtintą Kauno miesto savivaldybės tarybos 2014 m. gruodžio 22 d. sprendimu Nr. T-706 „Dėl Kauno miesto savivaldybės 2015–2017 metų strateginio veiklos plano patvirtinimo“, Kauno miesto savivaldybės taryba n u s p r e n d ž i a:

1. Patvirtinti 2016 m. Kauno miesto savivaldybės lėšomis finansuojamų viešųjų paslaugų sritis ir prioritetus:

1.1. bendrosios gyventojų kultūros ugdymo sritis:

1.1.1. etnotradicijų tęstinumas ir daugiakultūrio dialogo stiprinimas;

1.1.2. kultūrinių veiklų, skirtų siekti Europos kultūros sostinės vardo 2022 m., skatinimas;

1.1.3. naujų kultūros paslaugų ir produktų sukūrimas, įtraukiant miesto bendruomenę ir jaunimą;

1.1.4. kultūrinės įtraukties ir kultūros paslaugų prieinamumo didinimas;

1.2. miesto įvaizdžio stiprinimo sritis:

1.2.1. Kauno kaip sporto miesto įvaizdžio gerinimas;

1.2.2. Kauno kaip aktyvaus jaunimo miesto įvaizdžio stiprinimas;

1.2.3. 2016 m. pagrindiniai Kauno miesto kultūros renginiai, skirti siekti Europos kultūros sostinės vardo 2022 m.;

1.3. visuomenės sveikatos stiprinimo sritis:

1.3.1. sveikos mitybos ir fizinio aktyvumo skatinimas;

1.3.2. priklausomybę sukeliančių medžiagų (alkoholio, tabako, narkotinių ir psichotropinių medžiagų) vartojimo prevencija;

1.3.3. visuomenės psichikos sveikatos stiprinimas ir sutrikimų profilaktika (savižudybių, smurto prevencija, streso valdymo gerinimas, psichosocialinių paslaugų plėtra);

1.4. nevyriausybinių organizacijų ir miesto bendruomenės įgalinimo sritis:

1.4.1. nevyriausybinių organizacijų gebėjimų stiprinimas, organizacinė parama, partnerystės ir tinklaveikos skatinimas;

1.4.2. aktyvaus pilietiškumo, dalyvaujamosios demokratijos ir pilietinio sąmoningumo didinimas, skirtas 2016 m. – Vietos bendruomenių metams – pažymėti;

1.4.3. naujų atvirų jaunimo centrų ir jaunimo erdvių paslaugų plėtra;

1.4.4. miesto bendruomenės bei jaunimo savanorystės ir socialinio verslumo skatinimas;

1.5. socialinių paslaugų plėtros sritis:

1.5.1. socialinių paslaugų plėtra vaikui ir šeimai;

1.5.2. paslaugų socialinės rizikos asmenims gerinimas ir plėtra;

1.5.3. kompleksinių paslaugų vaikams, turintiems elgesio ir emocijų bei psichinės sveikatos sutrikimų, taip pat sergantiems priklausomybių ligomis, plėtojimas;

1.5.4. socialinių paslaugų vaikams su negalia (intelekto, fizine, psichine) ir jų šeimoms plėtra;

1.5.5. socialinių paslaugų senyvo amžiaus ir senyvo amžiaus neįgaliems asmenims ir jų šeimoms prieinamumo didinimas ir plėtra;

1.6. kūno kultūros ir sporto plėtojimo sritis:

1.6.1. naujų kūno kultūros ir sporto paslaugų ir produktų sukūrimas, įtraukiant miesto bendruomenę ir jaunimą;

1.6.2. kūno kultūros ir sporto paslaugų kokybės gerinimas ir prieinamumo didinimas.

2. Įpareigoti Kauno miesto savivaldybės administracijos direktorių parengti 2016 m. Kauno miesto savivaldybės lėšomis finansuojamų viešųjų paslaugų finansavimo tvarkos aprašą.

|  |  |  |
| --- | --- | --- |
| Savivaldybės meras |  | Visvaldas Matijošaitis |